Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 400/12/7707	Prešov, 4.9.2012
EEČ : 2-58-385-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Prešov
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
na tom skutkovom základe, že v období od 1.12.2011 doposiaľ v XXXXX, okr. XXXXX a inde si z nedbanlivosti riadne neplnil zákonnú vyživovaciu povinnosť na svojho maloletého syna  XXXXX, nar. XXXXX, hoci bol rozsudkom Okresného súdu v XXXXX č. XXXXX zo dňa 14.2.2007, právoplatného dňa 6.4.2007 zaviazaný prispievať na jeho výživu sumou 66,39 € mesačne vždy do 20-teho dňa v mesiaci vopred, čím mu takto na výživnom za uvedené obdobie vznikol dlh najmenej 597,49 € pričom bol za taký čin v predchádzajúcich dvadsiatich štyroch mesiacoch odsúdený trestným rozkazom Okresného súdu vo XXXXX sp. zn. XXXXX zo dňa 2.8.2010 s právoplatnosťou dňa 24.8.2010
pretože zanikla trestnosť činu a trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Odôvodnenie:
Uznesením vyšetrovateľa OR PZ  OKP  XXXXX  sp. zn. XXXXX zo dňa 14.5.2012 bolo podľa § 199 ods. 1 Tr. poriadku začaté trestné stíhanie a následne dňa 13.7.2012 uznesením tej istej spisovej značky bolo podľa § 206 ods. 1  Tr. por. vznesené obvinenie XXXXX pre prečin zanedbania povinnej výživy  podľa § 207 ods. 1, ods. 3 písm. c) Tr. zákona na tom skutkovom základe, ako je to uvedené v predmetnom uznesení. 

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu. 

Podľa § 86 písm. a) Tr. zákona trestnosť trestného činu zanedbania povinnej výživy podľa § 207 Tr. zákona zaniká ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

           Obvinený XXXXX vo svojej výpovedi v prípravnom konaní uviedol, že si je vedomý vyživovacej povinnosti na svojho maloletého syna, avšak je dlhodobo nezamestnaný a až teraz má nastúpiť do práce a preto nemal prostriedky na platenie výživného. Dňa 26.8.2012 na adresu bývalej manželky zaslal sumu 268 €, čo predstavuje výživné za 4 mesiace. V deň výsluchu dňa 19.7.2012 jej  zaslal sumu 464,71 €, čo predstavuje dlh vyčíslený trestným rozkazom Okresného súdu vo XXXXX S bývalou manželkou, ani so synom nie je v kontakte.
 
V priebehu prípravného konania k veci vypovedala poškodená XXXXX ktorá uviedla, že jej bývalý manžel na účely výživného zaslal v júni 2012 sumu 268 €, dňa 19.7.2012 sumu 464 €, dňa 23.7.2012 sumu 335 €, 7.8.2012 sumu 134 €. Neeviduje už dlh na výživnom. Nepravidelné platby výživného nemali trvalo nepriaznivé následky na ich spoločnú dcéru. Po poučení podľa § 46 ods. 1 Tr. poriadku sa nepripojila k trestnému konaniu.

	Vzhľadom na vyššie uvedené, keďže zaplatením celej sumy výživného v stíhanom období zanikla trestnosť činu a trestný čin nemal trvalo nepriaznivé následky, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú je možné podať do 3 dní odo dňa jeho oznámenia na Krajskú prokuratúru v Prešove cestou tunajšej  prokuratúry. Sťažnosť má odkladný účinok. 

JUDr. Miriam Timková
prokurátorka